雪浪石
作者：秦觀
朝代：宋

paragraphs: 漢庭卿士如雲屯，結綬彈冠朝至尊。
登高履危足在外，神色不變惟伯昏。
金華掉頭不肯住，乞身欲老江南村。
天恩許兼兩學士，將兵百萬守北門。
居士彊名曰天元，寤寐山水勞心魂。
高齋引泉注奇石，迅若飛浪來雲根。
朔南修好八十載，兵法雖妙何足論。
夜闌番漢人馬靜，想見雉堞低金盆。
報罷五更人吏散，坐調一氣白元存。